URDHËR
Nr. 1432, datë 30.12.2025

PËR MIRATIMIN E PLANIT TË MENAXHIMIT TË NGJALËS EVROPIANE (ANGUILLA ANGUILLA) NË SHQIPËRI, PËR PERIUDHËN 2026–2030

Në mbështetje të pikës 4, të nenit 102, të Kushtetutës, të shkronjave “a” dhe “b”, të pikës 1, të nenit 3, të marrëveshjes “Për krijimin e Komisionit të Përgjithshëm të Peshkimit për Mesdheun”, të ratifikuar me ligjin nr. 9093, datë 3.7.2003, dhe pikës 4, të nenit 25, të ligjit nr. 64, datë 31.5.2012, “Për peshkimin”, të ndryshuar,

[bookmark: _GoBack]URDHËROJ:

1. Miratimin e “Planit të Menaxhimit të Ngjalës Evropiane (Anguilla anguilla) në Shqipëri për periudhën 2026–2030”, sipas tekstit që i bashkëlidhet këtij urdhri dhe është pjesë përbërëse e tij.
2. Për zbatimin e këtij urdhri ngarkohen Drejtoria e Politikave, Strategjisë dhe Programeve të Peshkimit dhe Akuakulturës, institucioni përgjegjës për shërbimet e peshkimit dhe të akuakulturës dhe inspektorati që mbulon fushën e peshkimit.
3. Urdhri i ministrit të Bujqësisë dhe Zhvillimit Rural nr. 536, datë 27.9.2019, “Për miratimin e planit të menaxhimit të ngjalës evropiane (Anguilla anguilla) në Shqipëri, për periudhën 2019–2024”, i ndryshuar, shfuqizohet.
4. Ky urdhër hyn në fuqi më datë 1 janar 2026 dhe botohet në Fletoren Zyrtare

MINISTËR I BUJQËSISË DHE ZHVILLIMIT RURAL
Andis Salla

PLANI I MENAXHIMIT TË NGJALËS EVROPIANE (ANGUILLA ANGUILLA) NË SHQIPËRI, PËR PERIUDHËN 2026–2030

Parimet e përgjithshme
1. Plani i Menaxhimit për Ngjalën Evropiane (Anguilla anguilla) në Shqipëri, ka për qëllim ndjekjen e parimeve të qasjes së kujdesshme për menaxhimin e qëndrueshëm të peshkimit të ngjalës evropiane. Ky plan menaxhimi synon të sigurojë dhe të ruajë rendimente të larta peshkimi në një periudhë afatgjatë dhe të garantojë risk të ulët për kolapsin e stokut, duke siguruar një aktivitet peshkimi të qëndrueshëm.
2. Qëllimi i këtij plani menaxhimi është të kontribuojë në kontrollin e vdekshmërisë nga peshkimi dhe të sigurojë ruajtjen afatgjatë dhe përdorimin e qëndrueshëm afatgjatë të kësaj specieje në ujërat detare dhe në ujërat e brendshme të Republikës së Shqipërisë.
3. Duke marrë parasysh gjendjen kritike të rezervave të ngjalës evropiane dhe urgjencës për ta rikthyer atë në një gjendje biologjikisht të sigurt, të gjitha aktivitetet e peshkimit që kanë si objekt zëniesh ngjalën evropiane do të përfshihen në këtë plan, përfshirë këtu peshkimin tregtar, zëniet e rastësishme dhe peshkimin çlodhës-argëtues.
4. Me qëllim reduktimin e vdekshmërisë nga peshkimi dhe garantimin që resurset të qëndrojnë në nivele biologjikisht të sigurt në një periudhë afatgjatë, në përmbajtjen e këtij plani menaxhimi janë parashikuar masat menaxhuese për peshkimin e qëndrueshëm të ngjalës evropiane.
5. Përveç masave menaxhuese që lidhen në mënyrë të drejtpërdrejtë me aktivitetin e peshkimit, në përmbajtjen e këtij plani menaxhimi mund të përfshihen edhe masa për reduktimin e impaktit që aktivitetet e tjera njerëzore kanë mbi resurset e ngjalës evropiane, përfshirë këtu edhe masa për ripopullim.
6. Në rastin kur janë lidhur marrëveshje ndërkombëtare për menaxhimin e qëndrueshëm të peshkimit, si në rastin e marrëveshjeve të lidhura me organizatat rajonale të menaxhimit të peshkimit, ose marrëveshjet e lidhura me shtetet fqinje, masat menaxhuese të parashikuara në këtë plan menaxhimi mund të rishikohen me qëllim përmbushjen e objektivave të marrëveshjeve në fjalë.
7. Plani shumëvjeçar i menaxhimit synon, gjithashtu, të reduktojë aktivitetet e peshkimit të paligjshme, të parregulluara dhe të paraportuara (PPP) të lidhura me ngjalën evropiane.
Masat menaxhuese
1. Zënia e ngjalës evropiane lejohet vetëm nga subjektet e pajisur me leje, autorizim ose kontratë të vlefshme.
2. Subjektet e autorizuara për të peshkuar ngjalën evropiane, duhet të raportojnë zëniet e tyre brenda datës 20 janar të vitit pasardhës.
3. Ndalohet zënia e ngjalës qelqore me synim tregtimin e saj. Lejohet vetëm grumbullimi i ngjalës qelqore për arsye ripopullimi, pas marrjes së miratimit nga Ministria e Bujqësisë dhe Zhvillimit Rural.
4. Ndalohet zënia e ngjalës në të gjitha stadet e zhvillimit (qelqore, e verdhë/jeshile dhe e argjendtë) nga peshkimi çlodhës-argëtues.
5. Zbarkimi i zënieve të ngjalës evropiane do të lejohet vetëm në pikat e zbarkimit të autorizuar nga Ministria e Bujqësisë dhe Zhvillimit Rural, të cilat mund të jenë vendzbarkime bregdetare ose në ujërat e brendshme.
6. Me qëllim gjurmueshmërinë e zënieve të ngjalës evropiane, zbatohen parashikimet e vendimit të Këshillit të Ministrave nr. 407, datë 8.5.2013, “Për përcaktimin e një regjimi kontrolli për të garantuar respektimin e rregullave të politikave menaxhuese në peshkim”, të ndryshuar.
7. Hedhja për herë të parë në treg e zënieve të ngjalës evropiane u lejohet vetëm subjekteve të autorizuar për zënien e ngjalës evropiane.
8. Ndalohet të peshkohet, të mbahet në bord, të zbarkohet, të transportohet, të magazinohet, të ekspozohet e të tregtohet ngjalë evropiane nën përmasat 40 cm.
9. Nuk lejohet të përdoren pinarë me madhësi syze më të vogël se 12 mm për zënien e ngjalës.
10. Ndalohet vendosja e rraçave mbas dajlanit.
11. Ndalohet zënia e ngjalës evropiane në të gjitha stadet e zhvillimit (qelqore, e verdhë/jeshile dhe e argjendtë):
- Laguna e Vilunit, në periudhën 15 mars–30 shtator;
- Laguna e Vainit, në periudhën 10 mars–31 gusht;
- Laguna e Kunesë, në periudhën 10 mars–31 gusht;
- Laguna e Patokut, në periudhën 15 mars–30 shtator;
- Laguna e Karavastasë, në periudhën 5 mars–31 gusht;
- Laguna e Nartës, në periudhën 10 shkurt–31 korrik;
- Laguna e Orikumit, në periudhën 15 mars–31 gusht;
- Laguna e Butrintit, në periudhën 1 mars–31 gusht;
- Liqeni i Shkodrës, në periudhat 1 janar–31 mars dhe 1 korrik–30 shtator.
12. Në liqenin e Shkodrës lejohet peshkimi me grepa për ngjalën me maksimumin e 50 subjekteve/tit anëtar të OMP-së Shkodër, për periudhën 1 prill–30 qershor dhe peshkimi me kurthe për ngjalën për periudhën 1 tetor–31 dhjetor.
13. Ngjala e argjendtë e zënë nga dajlani gjatë periudhës së ndalimit lëshohet në det.
14. Ngjala e verdhë/jeshile e zënë gjatë periudhës së ndalimit lëshohet përsëri në lagunë/liqen.
15. Numri i lejuar i mjeteve të peshkimit stacionar (paranca) sipas zonave të peshkimit përcaktohet në tabelën e mëposhtme:

	Nr.
	Emri i zonës ujore
	Nr. i lejuar i parancave për secilën zonë

	1
	Laguna e Vilunit
	60

	2
	Laguna e Vainit
	28

	3
	Laguna e Kunesë
	120

	4
	Laguna e Patokut
	80

	5
	Laguna e Karavastasë
	40

	6
	Laguna e Nartës
	52

	7
	Laguna e Orikumit
	20

	8
	Laguna e Butrintit
	20



